Albert Apoozore a dodowara frɛ no King Ayisoba yɛ Ghana dehye na ɔdwontonyi a no ndwontow yɛ dansewa fi Ghana adwontowfo nkaa no ho . Sɛ nkorɔfo bohu no ma ne dzin atahye a, nna ogyina mbrɛ ɔtow no ndwom ntsi. No ndwontow yɛ dza ɔtaa dze da no kurow mu amandze na amambra edzi a n’afadze na mfir a ɔdze dzi no dwuma nyinara kyerɛ pefee.
Wɔwoo ɔdwontonyi King Ayisoba wɔ afe 1974 mu wɔ kurow bi a ne dzin dze Kalaga a ɔwɔ Etsifi-Epuei Mantɔw mu. Mprempren yi dze, Owura Ayisoba awar wɔ mba beenu.
Dɛ mbrɛ tsetse no, nna yesua adze fi hɛn mpanyimfo hɔ no, King Ayisoba suaa mbrɛ wɔdze kologo yɛ ndwom fii ne nana banyin hɔ. Nna ne nana yɛ nyimpa a ɔwɔ fie sa yar. Ndwontow bɛyɛɛ adze a n’enyi gyee ho papaapa. Ɔnam do ma ɔhyɛɛ ase dze dzii dwuma. Bea a nna ɔtaa tow ndwom yɛ bea a nkorɔfo taa hyia nom pito na afahyɛ ase. Iyi maa ne dzin tahyee wɔ Mantɔw no mu nyinara. No dwumadzi wɔ ndwontow mu no kɔ nkan ara yie na iyi ma ɔtserɛɛw ne hye mu kopuee Nkran Kurowpɔn Mantɔw mu.
No Dwumadzi mu wɔ Nkran no, odzii kan nye ɔdwontonyi a oenya ne beebi kɔ a wɔfrɛ no Terry Bon Chaka yɛɛ ndwom a ɔbɛgyee dzin papaapa wɔ ɔman Ghana mu. Hɔn dwumadzi mu no ara na Terry Bon Chaka nyaa ne beebi kɔree ma King Ayisoba yɛɛ n’adwen dɛ ɔbɛdan n’enyi ahwɛ no kurow mu wɔ Bolgatanga. Ɔnam dɛ kwan a ɔfa do tow ndwom no yɛ dɛw yɛ enyika ntsi, owura BB Mensah na Owura Prime (I) nnye no annyɛ adwen dɛ ɔbɛsan akɔ. Dɛm ntsi, ɔsesaa n’adwen tsenaa Nkran hɔ ara. Hɔ no, ɔnye adwontowfo binom tse dɛ Samina, Sydney, Kontihene, kwabena Kwabena, Kweku T , Kwaw kɛse, Becca , Shegee na dodowara a hɔn enyi gye kwan a ɔfa do yɛ no ndwon ho no yɛɛ ndwom pii.
King Ayisoba daa kwan ahorow a ɔfa do yɛ ndwom ahorow pii dze kyerɛɛ adasa. Mbrɛ no ndwontow tse no ma ɔyɛ dansewa fi ndwontowfo nkaa no ho.
King Ayisoba dze Frafra kasa na ɔdze hyɛɛ no ndwontow ase, mbom odur beebi no, nna otum dze Twi kasa na Borɔfo kasa nyinara tow ndwom. No ndwom a ɔdze gyee dzin wɔ ɔman Ghana mu nye “I want to see you my father”. Nna ndwom no yɛ enyika ara yie ɔnam nsɛm na kasa a ɔdze yɛɛ no tsi. No ndwom ahorow a ɔayɛ no bi edzin nye: “Wicked leaders”, “Fa me sika ma me”, “Oko agye me”, “My friend”
(Kwadwom a ɔyɛɛ dze maa ne panyin Terry Bon Chaka ber a onyaa ne beebi kɔree), Don’t do the bad thing” na pii a ɔkeka ho.
Ɔnam no ndwontow ntsi, abawdobɔdze pii na oenya; Ghana ɔdwontonyi a no ndwom yɛ dɛw na Kusum ndwom a ɔyɛ dɛw wɔ afe 2007 mu. Ɔwɔ mu dɛ King Ayisoba yɛ ɔdwontonyi a ofi ɔman Ghana mu dze, nanso no dwumadzi faara ekegyina aborɔkyirman mu.
Kwan a ɔfa do dze n’efir kologo hyehyɛ ndwom no yɛ dza aborɔfo no enyi gye ho papaapa na iyi ama daa wɔroto nsa frɛ no araa nye iyi.
King Ayisoba gu do ara ridzi no dwuma dɛ ɔdwontonyi dze reda no kurow mu amamdze na amambra edzi kyerɛ afofor.
